**ประชุมหารือติดตามและประเมินสถานการณ์แนวทางช่วยเหลือประชาชนกลุ่มเสี่ยงเชิงรุกในทุกๆด้าน**

วันนี้ (7 ต.ค.64) เวลา 09.00 น. ที่เทศบาลตำบลห้วยยอด นายธวัชชัย วรพงศ์พัฒน์ นายกเทศมนตรีตำบลห้วยยอด พร้อมคณะผู้บริหาร สมาชิกสภาเทศบาล หัวหน้าส่วนราชการ พนักงานเทศบาลและเจ้าหน้าที่ที่เกี่ยวข้อง ร่วมประชุมติดตามและประเมินสถานการณ์การป้องกันและแก้ไขปัญหาสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ในเขตเทศบาลตำบลห้วยยอด รวมทั้งแนวทางการให้ความช่วยเหลือประชาชนกลุ่มเสี่ยงในเชิงรุก ภายหลังจากรับทราบปัญหา และความต้องการของประชาชนกลุ่มเสี่ยง จากการลงพื้นที่ติดตามสถานการณ์ และแก้ไขปัญหาการแพร่ระบาดของโรคติดเชื้อไวรัสโคโรนา 2019 ในเขตเทศบาลอย่างต่อเนื่องและใกล้ชิด เพื่อให้ประชาชนในพื้นที่ได้รับความสะดวก สามารถช่วยเหลือได้รวดเร็วมากยิ่งขึ้น ประกอบกับการแพร่ระบาดของโรคติดเชื้อไวรัสโคโรนา 2019 ในเขตเทศบาลฯ พบการติดเชื้อจากคลัสเตอร์ในตลาดศรีศุภผลห้วยยอด (ตลาดเช้า)

ดังนั้นเพื่อรองรับการแก้ไขปัญหาดังกล่าว หลังจากได้ออกมาตรการสั่งปิดตลาดทั้ง 4 แห่ง และมีกำหนดเปิดตลาดวันที่ 9 ตุลาคม 2564 และ10 ตุลาคม 2564 นั้น เพื่อควบคุมการแพร่ระบาด สร้างความมั่นใจให้กับประชาชนได้ให้อุ่นใจคลายความวิตกกังวล และปลอดภัยในการใช้ชีวิตภายใต้มาตรการด้านสาธารณสุข ทางคณะกรรมการควบคุมโรค ได้มีมาตรการค้นหาเชื้อโควิด-19เชิงรุก ด้วยชุดตรวจ Antigen Test Kit (ATK) ให้ผู้ประกอบการค้าหรือแม่ค้าพ่อค้าเข้ารับการตรวจคัดกรองเชื้อโควิด-19 ในวันที่ 8 ตุลาคม 2564 ณ โรงยิมเนเซียม อาคารพละศึกษาไทยเข้มแข็ง โดยเทศบาลตำบลห้วยยอด ได้ประสานโรงพยาบาลวัฒนแพทย์มาดำเนินการคัดกรอง

โดยได้ดำเนินการเปิดลงทะเบียนคัดกรองพ่อค้าแม่ค้าที่จำหน่ายสินค้าเฉพาะตลาดในเขตเทศบาลตำบลห้วยยอด 4 แห่ง เท่านั้น ผ่านเบอร์โทร 090-5208170 ศูนย์โควิดเทศบาลตำบลห้วยยอด มาตั้งแต่วันที่ 6 ตุลาคม 2564 ถึงวันที่ 7 ตุลาคม 2564 (เวลา 12.00น.ปิดการลงทะเบียน) และมีกำหนดคัดกรองเชื้อโควิดผู้ประกอบการค้า หรือพ่อค้าแม่ค้า ตลาดเทศบาล 2547 เวลา 08.30 น.ตลาดศรีศุภผลห้วยยอด(ตลาดเช้า) เวลา 09.00 น.ตลาดเสริมสุข (ตลาดนัดควนหนังขำ) เวลา 09.30น.ตลาดนัดยอดธานี (ตลาดนัดหน้าสถานีรถไฟห้วยยอด) เวลา 10.00 น.

ทั้งนี้พ่อค้าแม่ค้าที่ได้ตรวจคัดกรองแล้ว มีผลเป็นลบเทศบาลฯจะได้ออกบัตรรับรองเพื่อแสดงตนให้สามารถเข้าไปจำหน่ายสินค้าในตลาดได้ สำหรับผู้ประกอบการค้าดังกล่าวท่านใดที่ไม่มีใบรับรองจากเทศบาลตำบลห้วยยอด จะไม่อนุญาตให้เข้าไปจำหน่ายสินค้าในตลาดโดยเด็ดขาด

นอกจากนี้ ที่ประชุมได้ปรึกษาหารือแนวทางการลงพื้นที่สอบสวนผู้ป่วยโรคติดเชื้อไวรัสโคโรนา 2019 เพื่อเร่งขยายผลการค้นหาเชิงรุกในกลุ่มเสี่ยง จากการตรวจ ATK เมื่อวันที่ 3 ตุลาคม 2564 นำมาเข้าระบบการคัดกรองเชื้อโควิดอย่างเร่งด่วน เพื่อคุมสถานการณ์การแพร่ระบาดของโรคให้มีประสิทธิภาพและรวดเร็วยิ่งขึ้น ขณะเดียวยังได้ร่วมวางมาตรการช่วยเหลือในการมอบถุงยังชีพแก่ประชาชนผู้สัมผัสเสี่ยงสูงที่ต้องทำการกักตัวให้ได้รับการช่วยเหลือได้ทันท่วงที

นอกจากนี้ ยังมีแนวทางการให้ความช่วยเหลือประชาชนผู้สัมผัสเสี่ยงสูงที่ต้องทำการกักตัว โดยการจัดตั้งศูนย์ร่วมใจสู้ภัยโควิด เทศบาลตำบลห้วยยอด เพื่อเชิญชวนประชาชนร่วมแสดงพลังน้ำใจ ส่งต่อความห่วงใย และให้กำลังใจ ส่งมอบแด่ผู้สัมผัสเสี่ยงสูง ผู้กักตัว โควิด-19 และการบริหารจัดการรองรับสถานการณ์โรคติดเชื้อไวรัสโคโรนา 2019 (Covid-19) โดยสามารถแจ้งความประสงค์ร่วมแสดงน้ำใจบริจาคสิ่งของ เครื่องอุปโภค-บริโภค ได้ที่กองคลัง เทศบาลตำบลห้วยยอด โทร 075-271-582,075-271-331,087-893-4627,089-873-9044,089-588-0085,081-271-3757,088-127-9326 ได้ทุกวัน ไม่เว้นวันหยุดราชการ

พิมมาส จันทร์ผ่อง/นักประชาสัมพันธ์ชำนาญการ/ข่าว

7 ตุลาคม 2564